## Odluka Agencije za elektroničke medije, klasa: 612-12/10-02/0017 od 7. rujna 2010.

### NN 110/2010 (22.9.2010.), Odluka Agencije za elektroničke medije, klasa: 612-12/10-02/0017 od 7. rujna 2010.

AGENCIJA ZA ELEKTRONIČKE MEDIJE

2916

Na temelju članka 70. stavka 1. Zakona o elektroničkim medijima (»Narodne novine«, broj 153/09) i članka 22. stavka 1. točke 1. Pravilnika o sadržaju i postupku javnog natječaju za davanje koncesije za obavljanje djelatnosti pružanja medijskih usluga televizije i radija (»Narodne novine«, broj 46/10), Vijeće je na 34-09 sjednici održanoj 7. rujna 2010., a na temelju provedenog Javnog natječaja za davanje koncesija za obavljanje djelatnosti pružanja medijskih usluga televizije i/ili radija broj 02/10 (»Narodne novine«, broj 84/10) i provedenoga postupka utvrđivanja postojanja uvjeta za davanje koncesije donijelo

ODLUKU

I. Poništava se dio Javnog natječaja za davanje koncesija za obavljanje pružanja medijskih usluga televizije i/ili radija – tablica 2. djelatnost radija – točka 2. Općina Stari Mikanovci (M-SM).

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Vijeće za elektroničke medije na svojoj 28-10 sjednici održanoj 1. srpnja 2010. godine donijelo je Odluku o raspisivanju Javnog natječaja broj 02/10 za davanje koncesija za obavljanje djelatnosti pružanja medijsih usluga televizije i/ili radija. Javni natječaj objavljen je u »Narodnim novinama« broj 84/10 od 7. srpnja 2010. godine i u propisanom roku na javni natječaj za davanje koncesija u tablici 2. djelatnost radija pod točkom 2. Općina Stari Mikanovci (M-SM) ponudu je dostavio ponuditelj Osnovna škola »S. Cvrkovića«.

Vijeće je razmatranjem, usporedbom i ocjenom zaprimljenih ponuda utvrdilo da jedini ponuditelj za davanje koncesije za obavljanje djelatnosti radija na području Općine Stari Mikanovci – Osnovna škola »S. Cvrkovića« nije podnijela prijavu koja ispunjava sve uvjete propisane Javnim natječajem.

Utvrđeno je da ponudi ne udovoljava kriteriju iz članka 73. stavka 4. podstavka 1., 3., 4. i 5. Zakona o elektroničkim medijima kojim je propisano da su kriteriji za davanje koncesije za obavljanje djelatnosti pružanja medijskih usluga televizije i radija i:

– programski uvjeti sukladno Zakonu, a napose količina vlastite proizvodnje,

– kvaliteta i raznovrsnost radijskih programa,

– posebni tehnički, financijski (visina sredstava i financijska jamstva) i kadrovski uvjeti,

– poštivanje odredbi ovoga Zakona i propisa kojima se uređuju porezne i druge obveze pravnih subjekata prema državnom proračunu i proračunu jedinica lokalne i područne (regionalne) samouprave te pravnim osobama u njihovom vlasništvu.

Nadalje je utvrđeno da ponuda ne odgovara ni točki II. podstavcima 2. – 6. kojima je propisano da ponuda na javni natječaj mora sadržavati i:

– programsku osnovu koja mora sadržavati programsku shemu kojom se određuje:

– vrsta audiovizualnog ili radijskog programa, odnosno njihovo razvrstavanje u pojedine skupine,

– predviđeni kvantitativni razmjer između pojedinih skupina sadržaja,

– predviđeni maksimalni opseg oglasnih sadržaja,

– predviđeni opseg vlastitih i udio hrvatskih audio i audiovizualnih djela,

– omjer europskih djela i audiovizualnih djela neovisnih proizvođača,

– vrijeme objavljivanja.

– podatke o strukturi vlasništva pravne osobe koja podnosi ponudu,

– osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

– podatke o tehničkoj, prostornoj, financijskoj i kadrovskoj sposobnosti ponuđača u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine«, broj 66/10),

– dokaze o poštivanju odredbi Zakona o elektroničkim medijima i propisa kojima se uređuju porezne i druge obveze pravnih subjekata i fizičkih osoba prema državnom proračunu i proračunu jedinica lokalne i područne (regionalne) samouprave, te pravnim osobama u njihovom vlasništvu.

Ponuditelj Osnovna škola »S. Cvrkovića« u ponudi nije dostavio navedene podatke i dokaze propisane Zakonom o elektroničkim medijima i Javnim natječajem te je utvrđeno da ponuda ne ispunjava propisane formalne uvjete.

Slijedom navedenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke. Tužba se predaje ili šalje neposredno sudu Republike Hrvatske u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/10-02/0017
Urbroj: 567-02/10-02
Zagreb, 7. rujna 2010.

Predsjednik Vijeća
Zdenko Ljevak, dipl. ing., v. r.

Odluka, NN 110/2010-2916